Луиш ди Камоинш
Аз вече пях, а днес сърцето жали…

Превод от португалски: Симеон Хаджикосев, 1984

chitanka.info

Аз вече пях, а днес сърцето жали

за миналото, пропиляно в песен;

така във песента си бях унесен,

че съм забравил скърби и печали.

Аз пях, но да ме питате: „Кога ли

било е то?“ — не е ответът лесен

и чезна днес — окаян и несвесен,

а миналото слънчево ме гали.

Но беше простодушна песента ми —

не за доволство, просто доверчива;

аз пях, а ми пригласяха окови.

Ала кому да кажа, че ме мами,

и мигар тя, надеждата, е крива,

че злобната Фортуна все ме трови?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.